Lederen af foreningen Kilden, som i flere år er blevet støttet af økonomisk af Furesø Kommune, er flere gange blevet indberettet til Politiets Efterretningstjeneste, PET.

Derudover har DR kendskab til flere unge mænd, der er kommet i klubben, som er endt i Syrien. Og det er bekymrende, mener radikaliseringsekspert Anja Dalgaard, der er tidligere chef for PET’s afdeling for forebyggende sikkerhed.

- I det øjeblik, at personer, som frekventerer gruppen, faktisk udrejser til Syrien eller Irak for at slutte sig til Islamisk Stat, så begynder der at tegne sig et billede, hvor jeg ville blive rigtig bekymret, hvis mit barn eller mit unge menneske kom i den der gruppe, forklarer hun.

Anja Dalgaard forklarer blandt andet, at en stor del af de mennesker, som er rejst til Syrien fra Europa, har kendt hinanden på forhånd.

- Og rigtig mange af dem kan føres tilbage til nogle centrale ideologer forskellige steder i Europa, der har haft den her rolle med at rekruttere og opildne, forklarer hun.

Læs også : IS-tilhænger er leder af ungeforening støttet af Furesø Kommune

På Facebook bruger Kildens leder et cover-billede med budskabet: ‘Ingen demokrati, kun islam’. Derudover har han på et billede af Danmarks mest kendte militante islamister skrevet "mine nutidsforbilleder".

Både politiet og kommunen var blevet gjort opmærksomme på, at lederen har opført sig sådan på Facebook, men er altså ikke skredet ind. Ifølge Anja Dalgaard er det da heller ikke nødvendigvis et lovbrud.

- I et liberalt demokrati er det jo lovligt at være imod demokratiet. Det som ikke er lovligt er at rekruttere eller opildne til terrorisme, og hvorvidt man har tilstrækkeligt med beviser til at kunne løfte bevisbyrden i forbindelse med en retssag, kan jeg ikke som udenforstående vurdere – det er jo myndighedernes vurdering, forklarer hun.

En mulighed kunne dog have været at gå ud og advare om foreningen, hvis der var grund til bekymring, men ikke beviser nok til at kunne rejse en sag. Det skete blandt andet i et tilfælde fra Østjyllands Politi.